ΓΡΑΠΤΗ ΕΡΩΤΗΣΗ P-1042/97 υποβολή: Ulf Holm (V) προς την Επιτροπή (12 Μαρτίου 1997)

Θέμα: Περιορισμός της εναέριας κυκλοφορίας

Σύμφωνα με στατιστική της οργάνωσης των αεροπορικών εταιρειών ΑΕΑ η εναέρια κυκλοφορία αυξάνεται όλο και περισσότερο (13%) στην Ευρώπη. Ο εναέριος χώρος για πτήσεις πάνω από την Ευρώπη έχει περιοριστεί σημαντικά, δεδομένου ότι δεν αρκεί για τόσα πολλά αεροπλάνα. Με την αύξηση της εναέριας κυκλοφορίας αυξάνεται αυτομάτως και ο κίνδυνος αεροπορικών δυστυχημάτων, ενώ μειώνεται δραστικά η ασφάλεια των επιβατών.

Ποιά μέτρα σκοπεύει να λάβει η Επιτροπή για να περιορίσει την περαιτέρω αύξηση της εναέριας κυκλοφορίας;

Απάντηση του κ. Κinnock εξ ονόματος της Επιτροπής (8 Απριλίου 1997)

Η Επιτροπή φυσικά συμφωνεί ότι αυξήσεις της εναέριας κυκλοφορίας της κλίμακας που αναμένεται εφεξής στον περιορισμένης χωρητικότητας εναέριο χώρο της Ευρώπης ενδεχομένως να δημιουργούν ανησυχίες όσον αφορά την ασφάλεια. Ωστόσο, η Επιτροπή θεωρεί ότι ο προτεινόμενος από το Αξιότιμο Μέλος περιορισμός της αύξησης της εναέριας κυκλοφορίας δεν είναι επιθυμητός, επειδή αντιτίθεται στα συμφέροντα των καταναλωτών και θα καθυστερούσε την ανάπτυξη ολοκληρωμένου και κατάλληλα εξισορροπημένου συστήματος μεταφορών. Εν πάση περιπτώσει δεν είναι ρεαλιστικώς δυνατός.

Αντ' αυτού, η Επιτροπή προωθεί δραστήρια τρόπους για να βελτιωθεί η διαχείριση της εναέριας κυκλοφορίας ώστε να γίνεται καλή χρήση του διαθέσιμου εναέριου χώρου. Οι αλλαγές αυτές είναι σημαντικές για να αμβλυνθεί η αυξανόμενη πίεση στην χωρητικότητα και να εξασφαλιστεί η διατήρηση του σημερινού υψηλού επιπέδου ασφάλειας.

Η Επιτροπή θεωρεί ότι για να επιτευχθούν αυτοί οι στόχοι το Eurocontrol θα πρέπει να είναι σε θέση να ανταποκρίνεται αποτελεσματικά στις αυξανόμενες ανάγκες για μεγαλύτερη ολοκλήρωση και διαλειτουργικότητα. Ως εκ τούτου η Επιτροπή πρότεινε να μετατραπεί ο οργανισμός Eurocontrol σε ευρωπαϊκό κανονιστικό φορέα διαχείρισης της εναέριας κυκλοφορίας, του οποίου μέλος θα αποτελέσει η Κοινότητα δεδομένου ότι είναι πολλές οι επικαλύψεις των δραστηριοτήτων του οργανισμού αυτού με τις δραστηριότητες της Κοινότητας.

Όπως αναλύεται λεπτομερώς στη Λευκή Βίβλο «Ελευθέρωση του εναέριου χώρου της Ευρώπης» ((CΟΜ(96) 57 )) του 1996, το «νέο Eurocontrol» θα πρέπει να είναι αρμόδιο για τις κανονιστικές πτυχές παροχής υπηρεσιών εναέριας κυκλοφορίας σε όλη την Ευρώπη μέσω της επιβολής υποχρεωτικών στόχων και προτύπων, αντί να παραμένει ένας απλός συντονιστικός φορέας ή «λέσχη παρόχων υπηρεσιών». Πράγματι, κατά την άποψη της Επιτροπής, το μεταρρυθμισμένο Eurocontrol θα πρέπει να είναι αρμόδιο να ρυθμίζει όλες τις πτυχές διαχείρισης του εναέριου χώρου ώστε όλος ο ευρωπαϊκός εναέριος χώρος να είναι δυνατόν να χρησιμοποιείται ως ενιαίο συνεκτικό σύνολο, με συνέπεια τον περιορισμό της συμφόρησης και των καθυστερήσεων που θα έχει ως αποτελέσματα χαμηλότερο κόστος για τις αεροπορικές εταιρείες και τους επιβάτες καθώς και όφελος για το περιβάλλον.

Αυτές είναι οι επιμέρους ενέργειες που η Επιτροπή θεωρεί ως απαραίτητες για να εξασφαλιστεί η αποτελεσματικότερη χρήση του περιορισμένου ευρωπαϊκού εναέριου χώρου, εξασφαλίζοντας εκ παραλλήλου ότι τα πρότυπα ασφαλείας θα παραμείνουν τουλάχιστον εξίσου υψηλά όπως είναι επί του παρόντος.

Η Επιτροπή σημειώνει ότι το Αξιότιμο Μέλος απηύθυνε την ερώτησή του ως θέμα προτεραιότητας, πράγμα που σημαίνει ότι σύμφωνα με τον κανονισμό του Κοινοβουλίου απαιτείται άμεση απάντηση. Η Επιτροπή σημειώνει ότι το Αξιότιμο Μέλος υπέβαλε την ίδια ερώτηση τον Φεβρουάριο (QH 86/97), την οποία η Επιτροπή επρόκειτο να απαντήσει στις 18 Φεβαρουαρίου 1997. Ωστόσο, η ερώτηση θεωρήθηκε άκυρη σύμφωνα με τον κανονισμό του Κοινοβουλίου, λόγω της απουσίας του Αξιοτίμου Μέλους από τη συνεδρίαση του Κοινοβουλίου.